Marikana-herdenking glo kalmMense herdenk verlede jaar se Marikana-bloedbad. Foto: AJE Live / Twitter Die Noordwes-polisie het Vrydagmiddag gesê die situasie is kalm waar duisende mense byeengekom het om die Marikana-bloedbad van 16 Augustus 2012 te herdenk. Brig. Thulani Ngubane, ŉ polisiewoordvoerder, het gesê die polisie en die Rustenburgse verkeersafdeling is op hoë gereedheid geplaas om seker te maak dat daar nie geweld by die herdinking plaasvind nie. Dit kom te midde van spanning wat hoog loop tussen twee vakbonde en hul lede by Lonmin Platinum se Marikana-myn naby Rustenburg. Amcu, wat tans as die meerderheidsvakbond by Lonmin erken word, het by die polisie toestemming gevra om die herdenking te hou, en dit is goedgekeur. NUM en die ANC het egter besluit om die herdenking te boikot. “Roubeklaers kom geleidelik saam by die herdenkingsplek en die atmosfeer is somber, maar kalm,” het Ngubane gesê. Die polisie en verkeersafdeling is al van vroeg af op die toneel om die verkeer te reguleer en om seker te maak dat die verrigtinge in ŉ veilige omgewing plaasvind. “Verskeie stappe is gedoen om seker te maak dat daar nie geweld uitbreek nie. ŉ Bus wat van Impala Platinum af gekom het, is vroeër vandag afgetrek en deursoek en die polisie het beslag gelê op nagenoeg 100 tradisionele wapens. Groepe mense wat die perseel betree word ook deursoek en mense wat wapens gedra het, is gevra om dit in te handig. Almal het sover op dié versoeke ag geslaan.”